เครดิตบูโรปลดล็อกลูกหนี้น้ำพ้นบัญชีดำ
เครดิตบูโรออกมาตรการ ช่วยประชาชน  ผู้ประกอบการ และ SME  ที่ประสบปัญหาอุทกภัย ประสานสถาบันการเงินผ่อนระเบียบการบันทึกประวัติค้างชำระ และ  NPL
28 ต.ค. 2554

เครดิตบูโรออกมาตรการ ช่วยประชาชน  ผู้ประกอบการ และ SME  ที่ประสบปัญหาอุทกภัย ประสานสถาบันการเงินผ่อนระเบียบการบันทึกประวัติค้างชำระ และ  NPL 
นางสาวสุภา ปิยะจิตติ  รองปลัดกระทรวงการคลัง ในฐานะประธานกรรมการบริษัทข้อมูลเครดิตแห่งชาติ หรือ เครดิตบูโร กล่าวว่า ปัญหาน้ำท่วม ทำให้ประชาชน ผู้ประกอบการ ไม่สามารถชำระหนี้ตามเวลาที่กำหนด และลูกหนี้กังวลว่าจะเป็นหนี้เสีย (NPL) หรือติด Black list กับเครดิตบูโร จนทำให้การขอสินเชื่อหลังน้ำลดเพื่อการเยียวยา แก้ไข ฟื้นฟู หรือเพื่อเป็นเงินทุนหมุนเวียนทำได้ยาก และจะเป็นเหตุไม่ได้รับการอนุมัติสินเชื่อ  
ทั้นี้ กระทรวงการคลัง และธนาคารแห่งประเทศไทย (ธปท.) ตลอดจน สถาบันการเงินต่างๆ ต่างเห็นพ้องต้องกันที่จะให้การช่วยเหลือในการร่วมกันแก้ไขปัญหาดังกล่าว คือ
1. เมื่อลูกหนี้ได้เข้ามาติดต่อกับสถาบันการเงินที่เป็นเจ้าหนี้ และสถาบันการเงินได้พิจารณาและอนุมัติให้แก้ไขหรือปรับโครงสร้างหนี้แล้ว ก็ให้ถือว่าบัญชีสินเชื่อนั้นมีสถานะปกติทันทีในฐานข้อมูลเครดิตบูโร โดยไม่ต้องรอให้มีการปฏิบัติชำระหนี้ได้ตามเงื่อนไขติดต่อกัน 3 เดือนก่อน
2. ในการพิจารณาว่าจะผ่อนผัน ผ่อนปรน หรือการปรับโครงสร้างหนี้ให้กับลูกหนี้นั้นให้พิจารณาครอบคลุมทั่วประเทศ ไม่กำหนดเฉพาะจังหวัดที่มีอุทกภัย เพราะกิจการหรือ SME ที่ทำธุรกิจต่างมีธุรกิจที่เกี่ยวเนื่องกัน (Supply chain)ทั้งการเป็นผู้กระจายสินค้า หรือเป็นแหล่งวัตถุดิบ หรือเป็นลูกค้าของผู้ประกอบการนั้น เมื่อเกิดปัญหาที่รายหนึ่งรายใดย่อมส่งผลต่อ Supply chain ทั้งกระบวนการ การปรับโครงสร้างหนี้จึงต้องทำให้ทั้งลูกหนี้และผู้ที่เกี่ยวข้องทั้งหมด
3. สำหรับประชาชนทั่วไปที่มีหนี้บัตรเครดิตนั้น เกณฑ์ผ่อนผันจำนวนเงินที่ชำระหนี้ขั้นต่ำจากเดิมที่กำหนดไว้อย่างต่ำ 10%ของหนี้บัตรเครดิตที่ค้างในเดือนนั้นๆให้พิจารณาตามความสามารถในการชำระหนี้ของลูกหนี้และสถาบันการเงินผู้ออกบัตรจะพิจารณาต่ำกว่า 10%ก็ได้ มาตรการนี้จะลดผลกระทบได้มาก เพราะลูกหนี้ผู้ถือบัตรสามารถทำได้ตามความเป็นจริงและสถานะบัญชีในฐานข้อมูลของเครดิตบูโรจะเป็นบัญชีปกติ ไม่มีการค้างชำระแต่อย่างใด